1. **Ammatillisuus**

| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen**  |
| --- | --- | --- | --- | --- |
| **Tunnen ammattieettiset periaatteet ja toimin työssäni niiden mukaisesti**  | Olen tutustunut pohjoismaisiin yleislääketieteen arvoihin ja Lääkäriliiton eettisiin ohjeisiin, ja pystyn ohjaustilanteessa keskustelemaan niistä. | Suhtaudun potilaisiin, kollegoihin sekä muihin työtovereihin tasavertaisina. Huomioin potilaiden yksilölliset tarpeet työssäni. | Toimin ammatillisesti, vaikka ammattieettiset periaatteet menevät mahdollisessa ristiriitatilanteessa oman arvomaailmani mukaisten periaatteiden edelle työssä.  | Kehitän ja huolehdin siitä, että työyhteisön toiminta nojautuu pohjoismaisiin yleislääketieteen arvioihin ja Lääkäriliiton eettisiin ohjeisiin. |
| **Kunnioitan potilaan itsemääräämisoikeutta**  | Osaan soveltaa potilaan itsemääräämisoikeuksia koskevaa lainsäädäntöä tavanomaisissa käytännön tilanteissa. | Kuuntelen potilasta ja kunnioitan hänen arvojaan ja tarpeitaan sekä huomioin ne päätöksenteossa. | Etsin potilaan kanssa yhteistä näkemystä hoitolinjoista myös haastavissa tilanteissa. | Kehitän työyhteisön prosesseja potilaan itsemääräämisoikeutta kunnioittavaksi. |
| **Olen tietoinen omista asenteistani ja arvoistani** |  Olen valmis pohtimaan omia arvojani ja asenteitani ja miten ne vaikuttavat työhöni.   | Tunnistan, että omat arvoni ja asenteeni vaikuttavat hoitosuhteeseen.Asennoitumiseni potilaaseen on kunnioittavaa mahdollisista erilaisista arvoista huolimatta. | Pystyn itsereflektioon ja osaan korjata toimintaani, jos huomaan toimineeni tunteiden ohjaamana. | Hyödynnän reflektiotaitoa työyhteisössä ja osana koulutusta |
| **Tunnistan työkykyni rajat ja huolehdin työkyvystäni ja hyvinvoinnistani** | Tunnistan työnhallintaan liittyviä osa-alueita, kuten esimerkiksi riittävä palautuminen ja tuen pyytäminen tarvittaessa | Osaan hyödyntää työnhallinnan menetelmiä työkuormani hallinnassa. | Sovellan itselleni sopivia työnhallinnan menetelmiä suoriutuakseni työstäni hyvin.   | Kehitän työyhteisöäni siten, että se mahdollistaa terveydenhuollon ammattilaisten vahvuuksien hyödyntämisen työhyvinvoinnin huomioiden. |
| **Vastaan potilaan tarpeisiin yhdenvertaisesti käytettävissä olevien voimavarojen puitteissa** | Osaan soveltaa lainsäädäntöä sekä ammattieettisiä periaatteita yhdenvertaisesta kohtelusta. | Tunnistan eniten tukea tarvitsevat, haavoittuvassa asemassa olevat potilaani ja pyrin kohdistamaan heille voimavaroja.  | Ohjaan rajallisten resurssien käyttöä hyödyntäen näyttöön perustuvia menetelmiä: mm. hoidon jatkuvuutta, hoitosuhdetta ja moniammatillisuutta.  | Kehitän palvelujärjestelmää tunnistamaan ja huomioimaan väestötasolla erilaisten potilasryhmien tarpeet |
| **Henkilökohtainen suunnitelma osaamisen****kartuttamiseksi** |       |

1. **Hyvinvoinnin ja terveyden edistäminen**

|  |  |  |  |  |
| --- | --- | --- | --- | --- |
| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| **Otan huomioon sairauksien ennaltaehkäisyn sekä terveyden ja hyvinvoinnin edistämisen potilaskontakteissa**   | Kysyn potilaalta elintavoista ja käsillä olevan terveysongelman riskitekijöistä. | Selvitän keskustellen potilaan elintapoja sekä terveyden suoja- ja sairauksien riskitekijöitä oikea-aikaisesti hänen tilanteeseensa sopien (=potilaan lähikehityksen vyöhyke). | Osaan aktiivisesti auttaa potilasta etenemään sairauksien ehkäisyssä ja terveyden edistämisessä hänen lähikehityksensä vyöhykkeellään. | Pidän huolta siitä, että terveyden ja hyvinvoinnin edistämisen näkökulma on mukana hoitoketjuissa.Koulutan lääkäreitä ja muita ammattilaisia terveyden ja hyvinvoinnin edistämissä. |
| **Osaan toimia ennaltaehkäisevässä terveydenhuollossa kuten neuvoloissa sekä koulu- ja opiskelijaterveydenhuollossa** | Teen terveystarkastuksia yhdessä muiden ammattilaisten kanssa tukeutuen kansallisiin ohjeisiin | Huomioin perheen ja lähipiirin voimavarat sekä lapsen/perheen yksilölliset riski- ja suojatekijät, sekä hyödynnän tarkoituksenmukaisia yhteistyötahoja | Kokoan tarvittaessa moniammatillisen työryhmän koordinoiden potilaan hoitoa ja ottaen vastuun hoidon jatkuvuudesta.  | Olen mukana ennaltaehkäisevien toimien suunnittelussa ja kehittämisessä. |
| **Osaan hakea väestön terveyttä koskevaa tietoa ja soveltaa sitä väestön terveyden ja hyvinvoinnin edistämiseksi**  | Tunnistan alueen sosioekonomisen väestörakenteen merkityksen terveyspalvelujen tarpeessa. | Tunnen alueen hyvinvointikertomuksen mukaiset painotusalueet. | Osallistun terveyden edistämisen ja hyvinvoinnin verkostotyöhön. | Haen aktiivisesti oikea-aikaista tietoa sairastavuudesta ja hyvinvoinnista käyttäen niitä toiminnan suunnitteluun ja kehittämiseen.  |
| **Henkilökohtainen suunnitelma osaamisen kartuttamiseksi** |       |

1. **Johtaminen**

|  |  |  |  |  |
| --- | --- | --- | --- | --- |
| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| **Tunnen omaan työhöni liittyvän keskeisen lainsäädännön ja osaan soveltaa sitä työn edellyttämällä tavalla**  | Teen työtäni voimassa olevan lainsäädännön (laki potilaan asemasta ja oikeuksista ja laki terveydenhuollon ammattihenkilöistä) ja ammattikunnan eettisten periaatteiden ohjaamana. | Osaan kertoa, mitkä keskeiset säädökset vaikuttavat siihen, miten toimin työssäni. | Osaan soveltaa keskeistä lainsäädäntöä eettisin perustein tehdessäni hoitopäätöksiä potilaan parhaaksi.  | Kehitän toimipaikkani työkäytänteitä muuttuvien säädösten mukaisiksi. |
| **Käytän rajallisia voimavaroja siten, että väestö ja potilaat saavat terveyshyötyä** | Otan huomioon Vältä viisaasti -suositukset hoitopäätöksiä tehtäessä. |  Vertailen omaa lääkemääräämis- ja hoitokäytäntöjäni oman sairaanhoitopiirin ja yleislääketieteen erikoislääkäreiden käytäntöihin. | Osaan hakea tietoa diagnostiikkaan ja hoitoon liittyvien vaikutusten ja kustannusten välisistä suhteista. | Käytän saatavilla olevaa tietoa toiminnan vaikutuksista ja kustannuksista käytänteiden kehittämisessä. |
| **Osaan toimia lähijohtajana ja kykenen ottamaan lääketieteellisen vastuun**  | Otan vastuuta omasta työstäni ja ymmärrän päätösteni seurauksia. | Osallistun aktiivisesti ja teen aloitteita toimipaikkani erilaisissa työryhmissä. | Vastuullani on jokin työpaikkani toimintasektoreista tai toiminnoista. | Organisoin ja johdan toimintaa käytettävissä olevien voimavarojen puitteissa.  |
| **Kykenen oman sekä työyhteisöni toiminnan kehittämiseen laadun ja potilasturvallisuuden edistämiseksi**  | Osaan raportoida potilasturvallisuutta heikentävistä tekijöistä asianmukaisia kanavia pitkin. | Teen kehittämisehdotuksia potilasturvallisuusilmoitusten pohjalta. | Osaan aktiivisesti etsiä ja tunnistaa potilasturvallisuuteen vaikuttavia tekijöitä ja puuttua niihin.  | Jalkautan potilasturvallisuutta ja laatua parantavia toimintamalleja. |
| **Osaan ottaa koordinoivan hoitovastuun potilaasta hänen terveysongelmissaan** | Osaan määritellä yleislääkärin roolin koordinaattorina potilaan terveysongelmissa, esimerkiksi hoidon jatkuvuuden ja hoitoketjujen avulla.  | Käytän hoidon jatkuvuutta potilastyössäni ja osaan selittää kuinka moniammatillinen yhteistyö toteutuu yleislääkärin työssä. | Käytän moniammatillista yhteistyötä potilastyössäni ja luon hoidon jatkuvuutta toiminnallani. | Toteutan hoidon jatkuvuutta ja moniammatillista yhteistyötä tuntien roolini moniammatillisessa tiimissä omassa organisaatiossa ja oman organisaation ulkopuolella.  |
| **Ohjaan potilaan tarkoituksenmukaisesti muihin sosiaali- ja terveyspalveluihin** | Tunnen toimintaympäristöni oman toimintayksikön sote-palveluiden valikoiman. | Tunnen oman toimintayksikköni ulkopuolisten yhteistyötahojen valikoiman ja ymmärrän kustannusvaikuttavuuden merkityksen työssäni. | Osaan ohjata potilaani oikea-aikaisesti hänen tarvitsemiinsa palveluihin.  | Osaan ohjata potilaani oikea-aikaisesti hänen tarvitsemiinsa palveluihin saatava terveyshyöty ja kustannusvaikuttavuus huomioiden. |
| **Henkilökohtainen suunnitelma****osaamisen kartuttamiseksi** |       |

1. **Lääketieteellinen osaaminen ja kliiniset taidot**

|  |  |  |  |  |
| --- | --- | --- | --- | --- |
| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| **Diagnosoin ja hoidan potilaitteni pitkäaikaisia sairauksia yhteisymmärryksessä potilaan ja hänen hoitoonsa osallistuvien kanssa** | Hallitsen perusterveydenhuollossa hoidettavien yleisimpien sairauksien diagnostiikan, erotusdiagnostiikan ja hoidon periaatteet.  | Huomioin hoidon suunnittelussa ja toteutuksessa potilaan elämäntilanteen hyödyntäen ammattien välistä yhteistyötä. | Kuljen potilaan ja hänen hoitoonsa osallistuvien rinnalla kuormittavissa tilanteissa sekä koordinoin hoitoa. | Osallistun hoitopolkujen ja –ketjujen tai hoidon laatumittarien kehittämiseen. |
| **Tunnistan kiireellistä hoitoa vaativat potilaat ja toimin tarvittaessa välittömästi** | Tunnistan kiireellisen hoidon tarpeen ja annan tarvittavan ensiavun sekä ohjaan oikeaan hoitopaikkaan.  | Osaan toimia tiimin vetäjänä välitöntä hoitoa vaativissa tilanteissa. | Työyhteisön jäsenet luottavat minuun konsultoidessaan hoidon tarpeen arviosta.  | Osallistun kiireellisen hoidon suunnitteluun alueellani. |
| **Käytän perusterveydenhuoltoon soveltuvia diagnostisia strategioita ja menetelmiä:** |
| **Perustan diagnostisen päättelyni sairauksien ilmaantuvuuteen ja vallitsevuuteen** | Tunnen väestön tavallisten tautien ilmaantuvuuden ja vallitsevuuden. | Tunnen testien sopivuuden valikoitumattomassa väestössä ja osaan valita tarkoituksenmukaiset diagnostiset tutkimukset potilaan tarpeen mukaisesti. | Sovellan päättelyäni monisairaiden potilaiden hoidossa ja hyödynnän todennäköisyyksiä päätöksenteossa. | Koostan ja hyödynnän eri lähteistä saatavaa epidemiologista tietoa diagnostisten prosessien kehittämisessä omassa organisaatiossani.  |
| **Osaan käyttää aikaa ja hoidon jatkuvuutta diagnostisena työvälineenä** | Pidän tarvittaessa potilaitani seurannassani tai hoidossani.    | Käytän muiden ammattilaisten osaamista diagnostiikassa ja hoidon seurannassa.  | Luon luottamuksellisen potilas-lääkärisuhteen siten, että se tukee diagnostiikkaa ja hoitoa. | Kehitän toimintatapoja, joilla mahdollistetaan ajankäyttö ja hoidon jatkuvuus diagnostisena välineenä. |
| **Osaan epäillä, tunnistaa ja hoitaa sairauksien epätyypillisiä ja aikaisia vaiheita** | Tunnen yleisimpien sairauksien tavanomaisen kulun ja pidän mielessäni kaikki erotusdiagnostiset vaihtoehdot. | Tunnistan tautien epätyypillisiä ja heikkoja signaaleja ja huolehdin seurannasta. | Vältän ali- ja ylidiagnostiikkaa ja olen valmis arvioimaan potilaan tilanteen uudelleen. | Kehitän työyhteisön osaamista ja toimintatapoja tukemaan oikea-aikaista hoidontarpeen arviointia ja diagnostiikkaa. |
| **Osaan hallita työhöni liittyvän epävarmuuden ja tehdä tarkoituksenmukaisia päätöksiä keskeneräisissäkin asioissa** | Tunnistan epävarmuuteni ja tiedän mistä tai keneltä pyydän apua. | Hoidan potilasta epävarmuuden tunteesta huolimatta potilasturvallisuus huomioon ottaen.  | Suunnittelen ja hallitsen työtäni asioiden keskeneräisyydestä huolimatta. | Toimintani tukee työyhteisön prosesseja potilasturvalliseen suuntaan. |
| **Minulla on hyvät kliinisen tutkimisen taidot ja käytän niitä kulloisenkin potilaan ongelman vaatimalla tavalla** | Osaan tutkia potilaan kohdennetusti. | Minulla on vahvat kliinisen tutkimisen taidot ja pystyn luottamaan kokemuksen tuomiin kliinisen tutkimisen rutiineihini.  | Osaan opettaa kliinisen tutkimisen taitoja työyhteisössäni.  | Edistän hyviä kliinisen tutkimisen käytäntöjä toimintaympäristössäni. |
| **käytän eri lähteistä kokoamaani potilastietoa potilaan hyödyksi** | Tiedän mistä tietolähteistä potilastietoa löytyy ja osaan yhdistellä niitä. Tunnen tietosuojaan liittyvät käytänteet. | Osaan hakea potilastietoa tarkoituksenmukaisesti eri tietolähteistä hyödyntäen myös potilaan lähipiiriä ja muita ammattilaisia.  | Lisään ymmärrystä potilaan ongelmasta keräämäni olennaisen tiedon avulla esimerkiksi yhteenvedoin.Integroin ja tuotan tietoa potilaan hyväksi. | Kehitän tapoja hyödyntää potilastietoa työyhteisössäni ja muissa kehitysryhmissä. |
| **Toimin kokonaisvaltaisella työotteella ja otan huomioon perheen, työn tai muun lähiyhteisön sekä kulttuuritaustan ja olemassaolon peruskysymysten merkityksen potilaan sairauksien synnyssä, kehittymisessä ja hoidossa** | Tunnistan kokonaisvaltaisen lähestymistavan ja hoidon jatkuvuuden merkityksen hyvän potilas-lääkärisuhteen rakentumisessa | Huomioin hoidossa potilaan senhetkiseen elämänvaiheeseen vaikuttavat tekijät. | Toimin ennakoivasti ja aktiivisesti vallitsevat olosuhteet huomioiden potilaan ja hänen lähipiirinsä parhaaksi. | Kehitän työyhteisöni toimintatapoja tukemaan kokonaisvaltaista työotetta  |
| **Henkilökohtainen suunnitelma osaamisen kartuttamiseksi** |       |

1. **Tiedonhallinta ja oma osaaminen**

| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| --- | --- | --- | --- | --- |
| **Osaan hankkia, tulkita ja soveltaa lääketieteellistä tietoa kriittisen tiedonhaun periaatteiden mukaisesti** | Käytän työssäni näyttöön perustuvia suosituksia ja muita luotettavia tietolähteitä. | Sovellan näyttöön perustuvaa tietoa potilaiden hoidossa oman kokemukseni ja potilaiden tarpeiden sekä tilanteiden mukaisesti. | Pystyn arvioimaan tieteellisiä tutkimuksia kriittisesti ja soveltamaan niitä omassa työssäni ja työyhteisössäni. | Teen tieteellistä tutkimusta tai toimin Käypä hoito –suositus -ryhmissä tai muissa vastaavissa tieteellisissä asiantuntijaryhmissä.  |
| **Tunnistan osaamiseni rajat ja kehittymistarpeeni sekä pidän suunnitelmallisesti yllä ja kehitän omaa ammattitaitoani** | Pysähdyn pohtimaan osaamistani ja kehittymistarpeitani ohjauskeskustelujen yhteydessä. Teen säännöllisesti kirjallisia muutoksia opiskelusuunnitelmaani (HOPS). | Muutokset työtavoissani perustuvat osaamistani koskeviin pohdintoihini ja palautekeskusteluihin. | Jatkan tavoitteellista ja suunnitelmallista ammattitaitoni kartuttamista.  | Toimin pitkällä tähtäimellä siten, että toimipaikkani työntekijöiden osaaminen kokonaisuutena on monipuolista sekä vastaa potilaiden ja väestön tarpeita. |
| **Osaan välittää lääketieteellistä tietoa ja osaamista lääkäreille, muulle terveydenhuollon henkilöstölle sekä potilaille ja väestölle** | Pidän esityksiä toimipaikkakoulutuksissa. | Toimin kandidaattien tai amanuenssien ohjaajana. | Suunnittelen ja toteutan toimipaikkakoulutusta tai työn kehittämistä, jotka ovat suunnattuja eri ammattiryhmille. | Suunnittelen ja toteutan muiden alojen asiantuntijoiden kanssa väestölle ja potilaille kohdennettua viestintää eri kanavia käyttäen heidän ymmärtämällään kielellä.  |
| **Henkilökohtainen suunnitelma osaamisen kartuttamiseksi** |       |

1. **Vuorovaikutustaidot**

|  |  |  |  |  |
| --- | --- | --- | --- | --- |
| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| **Osaan muodostaa ja ylläpitää luottamuksellisia, pitkäaikaisia ja potilasta kunnioittavia hoitosuhteita** | Kuuntelen ja keskustelen potilaan kanssa selvittäen hänen ajatuksensa, huolensa ja odotuksensa. | Tunnistan hoitosuhteeseen liittyviä ilmiöitä ja tunteita ja ymmärrän hoitosuhteen ja hoidonjatkuvuuden merkityksen.  | Huolehdin hoidonjatkuvuuden tarkoituksenmukaisesta toteutumisesta ja pidän yllä myös vaikeaksi kokemiani potilassuhteita.  | Kehitän työyhteisössäni toimintamalleja, jotka mahdollistavat pitkien ja potilaslähtöisten hoitosuhteiden ylläpitämistä.  |
| **Olen aidosti ja empaattisesti läsnä kohtaamisessa potilaan kanssa kunnioittaen hänen toiveitaan** | Käytän keskeytyksetöntä kuuntelua luomaan luottamuksellisen ja välittävän ilmapiirin. | Havainnoin potilaan tunnetilaa ja osoitan myötätuntoa. | Olen aito ja empaattinen vaikeissakin potilastilanteissa ammatillisuuteni säilyttäen.  | Olen yleislääketieteen erikoislääkärin roolimalli. |
| **Osaan vahvistaa potilaan omia voimavaroja ja ongelmanratkaisutaitoja sekä käyttää potilastyössä valmentavaa ja ohjaavaa työotetta** | Selvitän yhdessä potilaan kanssa hänen muutostarvettaan ja -valmiuttaan soveltaen motivoivan haastattelun keinoja. | Selvitän aktiivisesti potilaalta hänen voimavaransa ja tavoitteensa (lähikehityksen vyöhyke). | Etsin potilaan kanssa selviytymis- tai ratkaisukeinoja hänen valmiuksiensa ja tarpeensa mukaisesti. | Edistän valmentavan ja ohjaavan työotteen käyttöä työyhteisössäni. |
| **Laadimme yhdessä potilaan ja hänen hoitoonsa osallistuvien kanssa potilaslähtöisen hoitosuunnitelman** | Suunnittelen ja kirjaan potilaan sen hetkistä ongelmaa koskevat suunnitelmat perusteluineen huomioiden potilaan roolin hoidon toteuttamisessa. | Laadin kansallisen ohjeistuksen mukaisesti yksilöllisen hoitosuunnitelman soveltaen hoitosuosituksia yhdessä potilaan ja hänen hoitoonsa osallistuvien kanssa.   | Teen potilaan tarpeiden mukaisen ja hänen toimijuuttaan edistävän hoitosuunnitelman, jossa perustelen yksilölliset ratkaisut. Potilaan hoitoon osallistuvat voivat tukeutua siihen myös silloin, kun ensisijainen suunnitelma ei riitä tai toteudu.  | Edistän työyhteisössä hoitosuunnitelmien käyttöä ja kehitän toimintatapoja potilaan toimijuuden vahvistamiseksi. |
| **Henkilökohtainen suunnitelma osaamisen kartuttamiseksi** |       |

1. **Yhteistyötaidot**

|  |  |  |  |  |
| --- | --- | --- | --- | --- |
| **TAVOITE** | **Alkuvaiheen erikoistuva** | **Edistynyt erikoistuva** | **Erikoislääkäri** | **Erityinen osaaminen** |
| **Osaan valita kulloiseenkin tilanteeseen sopivan viestintäkeinon/kanavan ja käytän sitä asianmukaisesti**  | Osaan käyttämäni potilastietojärjestelmän toiminnot ja rakenteisen kirjaamisen. Tunnen tietoturvalliset viestintäkeinot.  | Osaan soveltaa kaikkia käytössäni olevia viestintäkeinoja tai -kanavia kulloisellekin potilaalle tai hänen hoitoonsa liittyville yhteistyötahoille mielekkäimmällä tavalla.  | Väestön ja toimintaympäristön tuntemukseni mahdollistavat eri viestintäkeinojen laajan käytön sekä potilaskontakteissa että yhteistyöverkostoissa. | Kehitän ja opastan eri viestintäkeinojen käyttöä omassa työ- ja toimintaympäristössäni. Vastaan viestinnästä mediaan ja valtakunnallisiin yhteistyökumppaneihin. |
| **Ilmaisen itseäni selkeästi sekä suullisesti että kirjallisesti tilanteen ja viestintäkeinon/kanavan edellyttämillä tavoilla**  | Kommunikoin sujuvasti potilaan kanssa hänen äidinkielellään, tarvittaessa tulkin välityksellä. Teen lain mukaiset ja ymmärrettävät rakenteiset sairauskertomusmerkinnät. | Kommunikoin potilaan yksilölliset tarpeet ja toiveet huomioiden. | Sovellan laaja-alaisesti vuorovaikutustaitoja sekä vaikeissa potilaskohtaamisissa että ammattien välisissä ryhmissä. | Kehitän ammattilaisille ja väestölle suunnattua viestintää sekä työyhteisössä että väestötasolla. |
| **Toimin monialaisissa ja ammattien välisissä ryhmissä tilanteen vaatimalla tavalla esimerkiksi jäsenenä, asiantuntijana, konsulttina tai johtajana** | Tunnistan oman roolini ammattien välisissä ryhmissä.  | Toimin oman roolini mukaisesti ammattien välisissä ryhmissä potilaan hoitoa edistääkseni.  | Sovellan tarkoituksenmukaisesti ammattien välisen työn keinoja potilaan parhaaksi ja osallistun tarvittaessa monialaiseen työskentelyyn. | Kehitän ja osallistun monialaisiin yhteistyöverkostoihin väestön tarpeiden mukaisesti tieteellinen näyttö huomioon ottaen |
| **Henkilökohtainen suunnitelma osaamisen kartuttamiseksi** |       |

 **Voit käydä antamassa palautetta osaamisalueiden sisällöstä ja käytettävyydestä tämän** [**linkin**](https://forms.office.com/r/ThT2uYeWdh) **kautta. Vastauksesi tallentuu nimettömänä.**